2011 மத்தியில் இருந்து 2015 மத்தி வரை இந்திய அணி கடும் சரிவை கண்டது. இங்கிலாந்து, நியூசிலாந்து, தென்னாபிரிக்கா, ஆஸ்திரேலியா என சுற்றுப்பயணம் மேற்கொண்ட இடங்களில் எல்லாம் பெரும் அடி விழுந்தது. இந்தியாவின் ஜாம்பவான் வீரர்கள் அனைவரும் அடுத்தடுத்த ஓய்வு பெற, தட்டுத்தடுமாறியது இந்திய அணி. கங்குலியின் கேப்டன்சியில் உருவான அணியால் புகழின் உச்சத்தை தொட்ட தோனிக்கு இரண்டாம் பாதி காலகட்டம் மிகுந்த சோதனையாக அமைந்தது. பதினைந்து ஆண்டுகால கட்டமைப்பு திடீரென ஆட்டம் கண்ட சூழ்நிலையில், மீண்டும் மெல்ல மெல்ல இந்திய அணியை கட்டமைத்தார் தோனி. இந்தியாவுக்கும், தோனிக்கும் நேர்ந்த இந்த சோதனை காலகட்டத்தில் கொஞ்சம் சீக்கிரமாகவே மீண்டது இந்திய அணி.